জর্জ ৱাকার বুশ (জুলাই ৬, মারি ১৯৪৬) তিলপারাষ্ট্রর এপাগার বারো দেশহানর ৪৩তম ডাঙরিয়া রাষ্ট্রমাককগ। গিরক মারি ২০০০ বারো মারি ২০০৪র রাষ্ট্রমাকক বাসানিত রিপাবলিকান দলর মনোনয়নল শিংনা দিয়া জিংল অহাত্ত দেশহানর ডান্ডি করানিত কাহিলতা জানুয়ারী ২০, মারি ২০০১ত্ত। গিরক রাষ্ট্রমাককগ অনার আগে টেক্সাসর ৪৬তম গর্ভরনরগ আসিল মারি ১৯৯৫-২০০০ বারো তা তিলপারাষ্ট্রর আগেকার রাষ্ট্রমাকক ডাঙরিয়া জর্জ হারবার্ট ৱাকার বুশ গিরকর জেঠা পিতকগ। গিরকর মানকর নাঙহান বারবারা বুশ।

বুশ গিরক তার আপা-বপার থৌর ব্যবসাত হমাসিল অহাত্ত মারি ১৯৭৮-এ তিলপারাষ্ট্রর হাউস অব রিপ্রেজেন্টেটিভসর মা সদস্য আগ অনার শিঙনা দিয়াউ জিঙে নুৱারিসিল। পিসেদে গিরকে টেক্সাস রেঞ্জার বুলতারা বেসবল দলহানর মাপু আগ অইল রাজনীতিত আলথক ইয়া টেক্সাসর গর্ভনরগ অনার শিঙনাত লামানির আগে। তা মারি ১৯৮৪ত আন রিচার্ডস গিরকরে জিঙিয়া টেক্সাসর গর্ভনরগ ইল। গিরক মারি ২০০০ত রাষ্ট্রমাকক বাসানিত রিপাবলিকান দলর মনোনয়নল শিংনা দিয়া জিংল, অহাত গিরকে দেশহানর জনপ্রিয় ভোটে নাজিঙিয়াউ ইলেক্ট্ররাল ভোটে জিঙিয়া পদফাম এহাত কাহিল।

গিরকে রাষ্ট্রমাককগ ইয়া $১.৩ ত্রিলিয়ন কর কাপানি বারো কোন সৌ পিছে বেলানি নাইব নীতির থৌতাল দিল বারো সামাজিক রক্ষনশীল নীতির গজে জুর দিল যেসাদে খানি সৌ-বাগানি থানেই নীতি, লহঙ কালকরানির আইন চুমকরা, বারো দলা দালানগর মা লিচেত বারো সম্প্রদায়র গজে থালগ দিয়াসি থৌরাঙর কাফাম। সেপ্টেম্বর ১১, ২০০১র আক্রমনর পিসে অক্টোবর, ২০০১ মারিত বুশ গিরকে বিশ্বর আতঙ্কবাদ লেইমাঙ করানির কাজে লালফামর মইপঙগ রুহিল বারো আফগানিস্তানর গজে যুদ্ধ করিয়া দেশ অহান তালেবানরাঙত কারুনানি, আলকায়দারে তুমিল করানি, লমিতেগা বিন লাদেনরে ধরানির য়্যাথাঙ দিল। মারি ২০০৩র মার্চ মাহাত ইরাক দখল করানির আদেশ দিলতা ইরাকে জাতি সংঘর নিরপত্তা শিংলুপর ফরমান ১৪৪১ লেইলেক (অবজ্ঞা) করতারা বুলিয়া বারো যুদ্ধ অহান তিলপারাষ্ট্ররে কালকরানির কজে নায়া নার বুলিয়া মাতল।
জর্জ ৱাকার বুশ